
______________________________________________________________________________

На основу члана 138. став 1. Устава Републике Србије
 и члана 33. ст. 2., а у вези са чл. 37. ст. 3. Закона о Заштитнику грађана
 у скраћеном поступку контроле законитости и правилности рада Републичког геодетског завода, по притужби коју је поднео Д.Д.,  Заштитник грађана је сачинио следећи

ИЗВЕШТАЈ  СА  ПРЕПОРУКАМА 

Заштитнику грађана се дана 23. 05. 2022. године обратио Д.Д. указујући у притужби, између осталог, на дуготрајно непоступање Службе за катастар непокретности по његовом захтеву за укњижбу стана у предмету бр. 952-…/2019 од 04. 06. 2019. године. У притужби је навео да је  грађевинско предузеће издало потврду да је стан исплаћен у целости , те да је његов стан засебна целина у односу на остале неукњижене станове на које је поменуо предузеће предало заједничку забележбу бр. 952-…/2019 од 25. 04. 2019. године. Такође, у свом писаном обраћању Заводу од 20. 04. 2022. године притужилац је, између осталог, навео да је грађевинско предузеће дана 13. 04. 2022. године „предало предмет: Повлачење дела захтева за упис промене облика својине број: 952-0…/2019 од 25. 04. 2019. године који се односи на тај стан. На тај начин, сматра притужилац, стекли су се услови да се изврши укњижење стана. 
Републички геодетски завод, на цитирани допис Д.Д., одговорило је дана 28. 04. 2022. године. У свом одговору Завод истиче следеће: да је увидом у базу писарнице утврђено да на истој непокретности постоје раније поднети захтеви и то: бр. 952-…/2019, 952-…/2018 и 952-…/2018, те сходно одредби члана 31. ст. 1. и 2. Закона о поступку уписа у катастар непокретности и водова који прописује да ако је поднето више захтева за упис на истој непокретности, прво ће се спровести поступак по захтеву који је први примљен. По коначности решења донетог у поступку по раније достављеном захтеву, узима се у поступак касније достављен захтев, по редоследу пријема. На првостепено решење претходног захтева број: 952-…/2018, незадовољна странка у поступку уложила је жалбу на одлуку првостепеног органа, па је предмет прослеђен у надлежност другостепеног органа где је заведен под бр. 952-…/2018, тако да претходни захтеви још увек нису окончани, па самим тим захтев Д.Д.  не може још увек да се узме у рад. Дакле, имајући у виду чињеницу постојања раније покренутог поступка, а у вези са цитираним законским одредбама, по самом закону наступио је застој поступка по предмету број: 952-…/2019, који ће трајати до коначног решавања претходних поступака. На крају Завод обавештава Д.Д. да је Сектор за катастар непокретности његову ургенцију проследио другостепеном органу у надлежност са молбом да приоритетно размотри ожалбени предмет бр. 952-…/2018. 
*****

Уважавајући утврђено чињенично стање, постојећу законску регулативу која се односи на редослед одлучивања, као и чињеницу да су правила поступка уписа у катастар непокретности и водова у њиховом одржавању, предмет и врста уписа у том поступку и правила поступка издавања извода из наведених регистара, као и друга питања од значаја за одржавање  катастра непокретности и катастра водова, уређена Законом о поступку уписа у катастар непокретности и водова,  Заштитник грађана, у конкретном случају, са становишта своје надлежности, није могао  да утврди да је Служба за катастар непокретности Палилула – недоношењем одлуке по захтеву притужиоца у предмету бр. 952-…/2019 од 04. 06. 2019. године, поступала противно закону. Међутим, сагледавајући наведене прописе и чињенице наведене у притужби и приложеној документацији, пре свега напред наведено обавештење Завода упућено притужиоцу – да његовом захтеву претходе три захтева, те да у једном од њих у току другостепени поступак, а да је укупно прошао дужи временски период за решавање у предметима, јер су два из 2018. године, а један из 2019. године, Заштитник грађана констатује да Републички геодетски завод није предузео све потребне мере да се поступци у предметима пред првостепеним органом наставе. Односно, Републички геодетски завод прекорачио је рок за доношење одлуке о жалби у предмету бр. 952-…/2018. На тај начин, поред повреде законских рокова за одлучивање о жалби, повређени су и принципи добре управе и отежан положај притужиоца Д.Д. у остваривању његових права и правних интереса. 

Имајући у виду напред предочено чињенично стање, Заштитник грађана сматра да се приликом оцене законитости и правилности рада Републички геодетски завод морају узети у обзир релевантне одредбе Закона о поступку уписа у катастар непокретности и водова као и Закона о општем управном поступку и Закона о државној управи.

Наиме, чланом 174. Закона о општем управном поступку
 прописано је да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 44. став 1. Закона о поступку уписа у катастар непокретности и водова
 прописано је да је Завод  дужан да одлучи по жалби најкасније у року од 60 дана од дана предаје уредне жалбе.Чланом 18. став 1. Закона о поступку уписа у катастар непокретности и водова, прописано је да се поднесци, докази и акта се у поступку уписа у катастар непокретности достављају у форми електронског документа, кроз е-шалтер. Ставом 2. истог члана прописано је да изузетно од става 1. овог члана, жалбу и друге правне лекове, као и доказе који се уз њих прилажу, странка може доставити у форми папирног документа.
Закон о државној управи
 у члану 9.  прописује да су органи управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се  и њима постижу сврха и циљ закона. 

Чланом 36. ставом 1. Закона о поступку уписа у катастар непокретности и водова прописано је да по достави исправе  за упис из члана 23 овог закона  Служба је дужна да донесе решење у року од пет радних дана, ако посебним законом није другачије одређено, док је ставом 2. прописано да по пријему захтева за упис из члана 25. овог закона, који по  редоследу првенства може да се решава, Служба одлучује у року од 15 дана, осим у случају уписа хипотеке, забележбе хипотекарне продаје, као и у једноставнијим управним стварима, када је рок за доношење решења пет радних дана од дана пријема захтева, уз сходну примену члана 33. став 5. истог Закона. 

Одредбама члана 31. ст. 1. и 2. Закона о поступку уписа у катастар непокретности и водова  прописано је да ако је по службеној дужности достављено више исправа за упис, односно ако је поднето више захтева за упис на истој непокретности, односно истом уделу на непокретности, прво ће се спровести поступак по достави која је прва извршена, односно по захтеву који је први примљен. По коначности решења донетог у поступку по раније достављеној исправи, односно захтеву, узимају се у поступак касније достављене исправе, односно захтеви, по редоследу пријема.

У ситуацији када је стан уписан у катастар непокретности и када се захтевом тражи промена имаоца права на стану, забележба покренутог поступка тим захтевом била би уписана у катастру на стану, те би се утврђивање реда првенстава права у односу на стан, у смислу цитираних одредби закона, вршило према временском редоследу уписаних забележби покренутих поступака на стану. Међутим, у ситуацији када стан није уписан у катастар непокретности, већ се захтевом тражи упис стана, забележба покренутог поступка тим захтевом уписује се на објекту у коме се налази стан, те се утврђивање редоследа првенства права у односу на стан врши према временском редоследу уписаних забележби покренутих поступака на објекту. 
Дакле, неспорно је да нови захтеви на истој непокретности сходно законским одредбама могу бити узети у рад тек по коначности претходних захтева, али примена ових одредби подразумева да се претходни захтеви доследно решавају у складу са законом прописаним роковима. У противном, игнорисање прописаних рокова за доношење одлука грађане лишава јасних и на закону заснованих назнака када ће поступци по њиховом захтеву бити узети у рад, односно окончани. Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана, што за последицу има стварање правне несигурности, а код грађана ствара неповерење у ефикасан рад надлежних институција којима су се обратили ради остварења и заштите њихових права. 

Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова
 одлучи о жалби у предмету бр. 952-…/2018 и донесе на закону засновану одлуку.
Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Заштитник грађана овом приликом указује да је потребно да у будућем раду Републички геодетски завод предузима све потребне мере како би се обезбедило благовремено одлучивање у управним стварима, уз поштовање законом прописаних рокова и водити рачуна да се у другостепеном поступку одлуке доносе без одлагања.  

Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу

- подносиоцу притужбе

- у списе предмета

� „Сл. гласник РС“, бр. 98/06


� „Сл. гласник РС“, бр. 7105/2021


� Сл. гласник РС", бр. 18/2016 и 95/2018 - аутентично тумачење


� "Сл. гласник РС", бр. 41/2018, 95/2018, 31/2019 и 15/2020


� „Сл. гласник РС“ бр. 79/2002, 101/2007, 95/2010, 99/2014, 47/2018 и 30/2018 –     др.закон


� "Сл. гласник РС", бр. 41/2018, 95/2018, 31/2019 и 15/2020

